26ኛው የአፍሪካ ካሪቢያን ፓስፊክ እና የአውሮፓ ፓርላማ የጋራ ጥምር ጉባኤ ተጀመረ
አዲስ አበባ፤ ህዳር 17/2006 (ዋኢማ) – 26ኛው የአፍሪካ ካሪቢያን ፓስፊክ እና የአውሮፓ ፓርላማ የጋራ ጥምር ጉባኤ ተጀመረ። ለ3 ቀናት የሚካሄደው የአፍሪካ ካሪቢያንና ፓስፊክ ሀገራት እና የአውሮፓ አገራት የጋራ ጥምር ጉባኤ በአፍሪካና አውሮፓ ሃገራት መካከል ሊኖር በሚችሉ የትብብር ማዕቀፍ ላይ ትኩረት አድርጎ ይመክራል፡፡ ጉባኤውን የከፈቱት ጠቅላይ ሚኒስትር ሃይለማሪያም ደሳለኝ የአፍሪካ ካሪቢያን ፓስፊክ አገራት በአለም አቀፍ ደረጃ በማደግ ላይ ከሚገኙ መንግስታት የትብብር ድርጅት ውስጥ ትልቁ መሆኑን ገልጸዋል። የአፍሪካ ካሪቢያን ፓስፊክ አገራት የ21ኛው ክፍለ ዘመን ተግዳሮቶች በመጋፈጥ ረገድ በአለም አቀፍ ደረጃ ትርጉም ያለው ሚና ሊጫወቱ እንደሚገባም አመልክተዋል። አገራቱ የወደፊት ህልውናቸውን በተመለከተ የራሳቸውን እጣ ፋንታ ለመወሰን ያላቸውን ሃብት አቀናጀቶ የመቀጠም አቅማቸውን ማሳደግ እና ከአጋሮች ጋር የትብበር ግንኙነት ለመመስረት የጋራ ጥንካሬ ሊኖራቸው እንደሚገባም ጠቁመዋል። ጠቅላይ ሚኒስትር ሃይለማሪያም እንዳሉት አፍሪካ ካሪቢያንና ፓስፊክ አገራት ከአውሮፓ አገራት ጋር ያላቸው ግንኙነት በልማት እርዳታና ድጋፍ ላይ ብቻ ያተኮረ አይደለም። ሁለቱ አካላት በአየር ንብረት ለውጥ እና በአለም ሙቀት መጨመርን በመከላከል፣አረንጓዴ የኢኮኖሚ ልማትን በማጠናከር እና በሌሎችም ተያያዥ ጉዳዮች የጋራ አቋም በመያዝ በመደጋገፍ እና በትብብር በመስራት ላይ መሆናቸውን ተናግረዋል። በአሁኑ ወቅት የአፍሪካ ካሪቢያን ፓስፊክ አገራት ፈጣን የኢኮኖሚ እድገት ከማስዝገብ ባሻገር ለዜጎች ዴሞክራሲን በማስፈን፣መልካም አስተዳደርን እና የህግ የበላይነትን በማጠናከር ረገድ የበለጠ በሃላፊነት መንፈስ መስራት እንደሚጠበቅባቸውም አሳስበዋል። ጉባኤው በአፍሪካ ካርቢያን ፓስፊክ አባል አገራት ህገ- መንግስቶች ውስጥ የስልጣ ክፍፍል፣ ለፖለቲካ ፓርቲዎች የተሻለ የፖለቲካ ምህዳርን በማስፋት የሲቪል ማህበረሰቡን በመደገፍ፣ የፍርድ ቤቶችን መዋቅራዊ አሰራር በማሻሻል እና ሙስናን ውጤታማ በሆነ መልኩ በመከላከል ረገድ የበለጠ መስራት በሚቻልበት ጉዳይ ላይ በትኩረት እንዲመክርም ጠይቀዋል። የህዝብ ተወካዮች ምክር ቤት አፈ ጉባኤ አባዱላ ገመዳ በበኩላቸው የኢኮኖሚ እድገት፣ዴሞክራሲ፣መልካም አስተዳደርና ሰላምን ማስፈን ለኢትዮጵያ የህልውና ጉዳይ መሆኑን ጠቁመዋል። እንደ ኢሬቴድ  ዘገባ መንግስት በአገሪቱ ባለፉት አመታት የተመዘገበውን የኢኮኖሚ እድገት ማስቀጠል፣የዴሞክራሲ ግንባታ፣ሰላም እና መልካም አስተዳደርን የበለጠ ዘላቂ ለማድረግ ከፍተኛ ጥረት እያደረገ ነው። የአፍሪካ ካሪቢያን፣ፓስፊክ እና የአውሮፓ ፓርላማ የጋራ ጥምር ጉባኤ የምክር ቤቶችን የትብብር ግንኙነት በማሳደግ በአገሮች መካከል የሚያገጥሙ መሰናክሎችን ለማስወገድ፣በሰብዓዊ መብት አያያዝ፣ ፣በዴሞክራሲ እና የሰው ልጆችን የጋራ እሴቶች በማጎልበት ረገድ ከፍተኛ እገዛ እያደረገ መሆኑን ጠቅሰዋል። ለሶስት ቀናት የሚቆየው ጉባኤ የአፍሪካ ካረቢያን ፓስፊክ አገራት የአለም የንግድ ድርጅትን መቀላቀል በሚቻልበት ጉዳይ ላይ ይመክራል ተብሎ ይጠበቃል። ኢትዮጵያም ይሀን መሰሉን ጉባኤ ስታዘጋጅ ለሁለተኛ ጊዜ ነው።